答仲時高軒小酌之什
作者：黄裳
朝代：宋

paragraphs: 韓公浩浩樂文字，乃笑紅裙醉豪子。
張侯切切務高潔，亦鄙雙鬟獻回雪。
東野先生窮且愁，蚯蚓竅中煎百憂。
北舍主人貧亦歡，典衣取酒更未闌。
悲愁傷氣豈足尚，揀擇害道非所安。
空色皆無適相遇，衮衮百年誰自苦。
太平功業時可爲，萬丈虹蜺不須吐。
一源湛湛吾忘情，四人毀譽浮漚生。